
Határtalanul! program

PÁLYÁZATI KIÍRÁS

TANULMÁNYI KIRÁNDULÁS HETEDIKESEKNEK


Pályázati kategória kódja: HAT-KP-1-2026

A Társadalmi Kapcsolatokért és Kultúráért Felelős Minisztérium Magyarságpolitikáért Felelős Helyettes Államtitkárságának megbízásából a Bethlen Gábor Alapkezelő Zrt. (a továbbiakban: Alapkezelő), mint támogató pályázatot hirdet a Határtalanul! program keretében a külhoni magyarsággal kapcsolatos ismeretek bővülésének elősegítésére, összhangban
· a Bethlen Gábor Alapról szóló 2010. évi CLXXXII. törvény (a továbbiakban: BGA tv.);
· a Bethlen Gábor Alapról szóló 2010. évi CLXXXII. törvény végrehajtásáról szóló 367/2010. (XII. 30.) Korm. rendelet;
· az államháztartásról szóló 2011. évi CXCV. törvény;
· az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.);
· a szakképzésről szóló 2019. évi LXXX. törvény (a továbbiakban: Szkt.);
· a nemzeti köznevelésről szóló 2011. évi CXC. törvény (a továbbiakban: Nkt.);
· az állami köznevelési közfeladat ellátásában fenntartóként részt vevő szervekről, valamint a Klebelsberg Központról szóló 134/2016. (VI. 10.) Korm. rendelet;
· a számvitelről szóló 2000. évi C. törvény;
· a közbeszerzésekről szóló 2015. évi CXLIII. törvény;
· Magyarország 2026. évi központi költségvetéséről szóló 2025. évi LXIX. törvény (a továbbiakban: Kvtv.);
· a határon túli költségvetési támogatások sajátos szabályairól szóló 98/2012. (V. 15.) Korm. rendelet (a továbbiakban: Htr.);
· a nevelési-oktatási intézmények által szervezett országhatárt átlépő autóbuszos kirándulások biztonságáról szóló 27/2017. (X. 18.) EMMI rendelet;
· a kedvezményezett települések besorolásáról és a besorolás feltételrendszeréről szóló 105/2015. (IV. 23.) Korm. rendelet (a továbbiakban: Ktbr.)

rendelkezéseivel, valamint a hatályos utazási korlátozásokra, illetve az érintett országokban érvényben lévő rendkívüli intézkedésekre, szabályokra, valamint a konzuli védelemről szóló 2001. évi XLVI. törvény 4. § alapján a https://konzuliszolgalat.kormany.hu/utazasra-nem-javasolt-tersegek linken elérhető utazásra nem javasolt országok és térségek listájára figyelemmel.

1. A pályázat célja

A pályázati kiírás célja határon túli kirándulások támogatása a Magyarország határain kívül élő magyarság megismerése, valamint a magyarországi és a külhoni magyar fiatalok közti kapcsolatok kialakítása, illetve erősítése céljából.

2. A pályázat keretében támogatható célok

A jelen pályázati kiírás keretében olyan – legalább két éjszakás – tanulmányi kirándulás támogatható,
a) amelyet
aa) az Nkt. 7. § (1) bekezdés b) pontja szerinti, magyarországi székhelyű általános iskola,
ab) az Nkt. 7. § (1) bekezdés c) vagy d) pontja szerinti, magyarországi székhelyű, hat vagy nyolc évfolyammal működő gimnázium vagy szakgimnázium, vagy
ac) az Nkt. 7. § (2) bekezdése vagy az Szkt. 18. §-a szerinti, az általános iskola feladatait is ellátó, magyarországi székhelyű többcélú köznevelési intézmény vagy többcélú szakképző intézmény
[az aa)–ac) alpont a továbbiakban együtt: oktatási intézmény] szervez, és
b) amelyen a 2026/2027. tanévben az általános iskola 7. évfolyamán vagy a hat évfolyammal működő oktatási intézmény 1. évfolyamán[footnoteRef:1] vagy a nyolc évfolyammal működő oktatási intézmény 3. évfolyamán nappali rendszerű iskolai oktatás munkarendje szerinti képzésben résztvevő legalább 10 olyan tanuló vesz részt, aki a tanulmányi kirándulás időpontjában az oktatási intézménnyel tanulói jogviszonyban áll, és [1:  A hat évfolyammal működő oktatási intézmény előkészítő évfolyama nem egyezik meg az első évfolyammal.] 

c) amely Románia, Szlovákia, Szerbia, Szlovénia vagy Horvátország (a továbbiakban: célország) magyarlakta területeire irányul, vagy olyan célországon belül található helyszín meglátogatására irányul, amely nem magyarlakta terület, de megtalálható a Kárpát-medencei Bakancslistán, vagy a Rákóczi nyomában – Kárpát-medence útikönyvben, vagy a Határtalanul! Barangoló honlapon szereplő helyszínek között. Az egyes célországok magyarlakta területeinek megjelölését jelen pályázati kiírás 1. melléklete tartalmazza.

3. A pályázat benyújtásának feltételei

3.1. Pályázatot nyújthat be:

a) az állami fenntartású oktatási intézmény esetében a tankerületi központ, a szakképzési centrum, az állami felsőoktatási intézmény, illetve az Agrárminisztérium (a továbbiakban együtt: állami pályázó) a programot szervező oktatási intézmény megjelölésével,
b) a nem állami fenntartású oktatási intézmény (a továbbiakban: nem állami pályázó)
[az a) és b) alpont a továbbiakban együtt: pályázó].

3.2. Nem nyújthat be pályázatot:
a) civil szervezet (egyesület, alapítvány), nonprofit gazdasági társaság;
b) települési, területi és nemzetiségi önkormányzat.

3.3. A pályázatot tanulmányi kirándulásonként a) az állami pályázó a programot szervező oktatási intézmény megjelölésével, b) a nem állami pályázó önállóan nyújthatja be. Egy pályázó a jelen pályázati kiírás keretében több pályázatot is benyújthat azzal, hogy egy tanulónak a Határtalanul! Program keretén belül egy tanulmányi kiránduláson való részvétele támogatható. Amennyiben a pályázó a tervezett kirándulást több pályázatból valósítja meg, de az utaztatás egy járművel (autóbusz) történik, abban az esetben az utazással kapcsolatos költségek pályázatonként csak arányosan számolhatók el.

3.4. Támogatásra a pályázó akkor jogosult, ha az oktatási intézmény az Nkt. és az Szkt. 2026. szeptember 28-án hatályos rendelkezései szerint megfelel a jelen pályázati kiírásban meghatározott feltételeknek.

3.5. Több oktatási intézmény által közösen szervezett tanulmányi kirándulás akkor támogatható, ha ugyanabban az időben, ugyanazon az útvonalon, közösen utaznak. Ebben az esetben, a pályázatban meg kell jelölni a tanulmányi kiránduláson részt vevő oktatási intézményeket, és annak megvalósítására együttműködési megállapodást kell kötni, valamint a pályázatban ki kell jelölni a programot szervező (kapcsolattartó) pályázó oktatási intézményt, minden további oktatási intézmény a pályázatban közreműködő pályázóként szerepel, továbbá a tanulói jogviszonynak a pályázatban megjelölt valamely oktatási intézménnyel kell fennállnia.

3.6. A tanulmányi kirándulás lebonyolítására a következő három szakaszban kerülhet sor:

a) előkészítő szakasz,
b) tanulmányi kirándulás,
c) értékelő és közzétételi szakasz.

a) Az előkészítő szakasz keretében a pályázó vállalja, hogy a megvalósítás időszakában, a tanulmányi kirándulást megelőzően Magyarországon a tanulmányi kiránduláson részt vevő tanulók és kísérőik számára Határtalanul! előkészítő órát szervez. A Határtalanul! előkészítő óra javasolt tartalmi elemei a következők:
· a Magyarország határain túl élő magyarság létszáma, az államhatáron kívüli elhelyezkedés történelmi okai;
· a célország, illetve települések magyarságának története, jelene;
· a célországban élő összlakosság etnikai összetétele;
· a tanulmányi kirándulás részletes programja;
· Határtalanul! Barangoló digitális tartalomtár (https://www.okosdoboz.hu/hu-HU/Hatarontuli#) használatával feladatok összeállítása, túraútvonalak megtervezése;
· a toleráns és kooperatív viselkedés alapszabályai;
· a buszos utazás etikai kódexének ismertetése a tanulókkal, mely a https://bgazrt.hu/wp-content/uploads/palyazati_kiirasok/hatartalanul/2020/etikai_kodex_autobuszos_utazashoz.pdf linken elérhető.

b) A tanulmányi kirándulás keretében kötelező a pályázónak az alábbiakban felsorolt foglalkozásokból legalább egyet megvalósítania azzal, hogy a 10. pontban felsorolt kötelező programelemek közül a pályázat érvényességéhez további hármat szükséges teljesítenie. Formai szempontból egy foglalkozásnak minősül az alábbiakban meghatározott feltételeknek megfelelő tevékenység. Tartalmi szempontból egy foglalkozásnak minősül az a tevékenység, amely a célország magyarlakta területén kerül megvalósításra és elősegíti a pályázat céljának megvalósulását az alábbiak szerint (legalább az egyik szempontnak meg kell felelni):
· közvetlenül kapcsolódnak a tanulmányi kiránduláson részt vevő tanulók által tanult egy vagy több tantárgyhoz (pl. borvizek kémiai összetevőinek vizsgálata, matematikai vetélkedő Bolyai Farkas szülőfalujában, Bólyán, növénygyűjtemények készítése, részvétel a Nemzeti Összetartozás Napjának határon túli rendezvényein stb.);
· oktatási-nevelési jellegűek (pl. egy magyar tannyelvű oktatási intézmény meglátogatása, működésének megismerése, tudománytörténeti múzeum felkeresése a Magyar Tudomány Napján, gyermekotthon lakóival közös kulturális program szervezése stb.);
· kulturális jellegűek (pl. színházi előadáson való részvétel a Magyar Kultúra Napján, képzőművészeti kiállításon, táncházban való részvétel, helyszíni megemlékezés, koszorúzás, műsor szervezése egy magyar történelmi emlékhelyen, egy író szülőházánál, templom, műemlék felkeresése, szórványban egy elhagyott temető meglátogatása stb.);
· sport jellegűek (pl. síelés, lovaglás, focimeccs megvalósítása).

Pályázó vállalja, hogy a tanulmányi kirándulás megvalósítása során igénybe vett jármű(vek) első szélvédőjére, egy legalább 400 mm x 800 mm méretű, fehér alapon Határtalanul! logóval, a kirándulást megvalósító oktatási intézmény nevével és az oktatási intézmény székhelyének nevével – olvasható betűmérettel – ellátott táblát jól látható módon kihelyez.

c) Az értékelő szakasz a hazaérkezést követően, Magyarországon kerül lebonyolításra. Az értékelő szakasz keretében a pályázó vállalja, hogy a visszaérkezés napját követően a tanulmányi kiránduláson részt vevő tanulók és kísérőik számára Határtalanul! értékelő órát szervez, amelynek moderátorát a kísérők közül az oktatási intézmény választja ki. A Határtalanul! értékelő óra javasolt tartalmi elemei a következők:
· a célország magyarságáról a tanulmányi kirándulás eredményeképpen szerzett személyes tapasztalatok és ismeretek áttekintése;
· a tanulmányi kirándulás megvalósulásának áttekintése;
· a tanulmányi kirándulás programjának értékelése, az eredmények, tapasztalatok megfogalmazása;
· a külhoni magyarsághoz kapcsolódó ismeretek összegzése.
A közzétételi kötelezettség keretében a pályázó vállalja, hogy
· a tanulmányi kirándulást népszerűsítő grafikai és szöveges hirdetést (banner) honlapjának vagy – saját honlap hiányában – fenntartója honlapjának nyitó oldalán legkésőbb a támogatói okirat kiadását követő 15. napig elhelyezi úgy, hogy az legalább 2029. december 31-éig elérhető legyen,
· a tanulmányi kirándulásról szóló, szöveget, fotót tartalmazó beszámolóját honlapján vagy – saját honlap hiányában – fenntartója honlapján közzéteszi oly módon, hogy az a honlap nyitó oldaláról legkésőbb a hazaérkezést követő 30. naptól legalább 2029. december 31-éig elérhető legyen. 
Ha a pályázó – állami pályázó esetében az oktatási intézmény – nem rendelkezik honlappal, a beszámolót a fenntartó – állami pályázó esetében a pályázó – honlapján vagy közösségi portálon, illetve a helyben szokásos módon teszi közzé (pl. faliújság).

4. Támogatható kiadások

A pályázat keretében kizárólag az alábbi, a támogatás céljának megvalósításához szükséges, a megvalósítási időszakban — azaz 2026. szeptember 1. és 2027. augusztus 31. között — keletkezett költségek számolhatóak el az Általános útmutató a 2026. évi Határtalanul! program pályázati kiírásához (a továbbiakban: Általános útmutató) 1. mellékletében foglaltaknak megfelelően:
a) utazási költség (bérelt autóbusz költsége, saját tulajdonú autóbusz esetén üzemanyagköltség, autópálya-költség, parkolási költség, a buszsofőrök napidíja, utazási költség (kilométer díj), amely tartalmazza a kiállási költségeket is, vasúti személyszállítás költsége, folyami személyszállítás költsége);
b) szállásköltség, kizárólag a választott célország – ide nem értve a c) pontban foglaltakat – jelen pályázati kiírás 1. melléklete szerinti magyarlakta területén (a kollégiumi, panziói, szállodai vagy fizetővendéglátó-szálláshelyi szállás költsége);
c) szállásköltség Magyarországon, amennyiben a megvalósítandó kirándulás célországa Szlovénia, vagy Horvátország és a jelölt célországban aránytalanul magas áron elérhető szállás (határ közeli kollégiumi, panziói, szállodai vagy fizetővendéglátó-szálláshelyi szállás költsége);
d) étkezési költség (éttermi szolgáltatás, illetve számla ellenében kifizetésre kerülő étkeztetési szolgáltatás díja), élelmiszervásárlás (ásványvíz, üdítő, szendvics alapanyagok, csokoládé, gyümölcs költsége);
e) a buszsofőr szállás és étkezési költsége;
f) baleset, poggyász- és felelősségbiztosítás költsége (a tanulmányi kiránduláson részt vevő tanuló, kísérő, illetve szülő részére kötött baleset, poggyász- és felelősségbiztosítás költsége számolható el);
g) személyi juttatás költsége (projektvezető, kísérő díja) és az azokhoz kapcsolódó munkáltatói terhek;
h) síelés megvalósításához kapcsolódó költségek kizárólag Erdélyben, Kovászna, Hargita és Maros megyékben (felszerelés bérlés, síoktató díja, speciális sí biztosítás költsége);
i) programhoz kapcsolódó költség (belépőjegyek, idegenvezetői díj, helyi termelő meglátogatása során felmerülő költség, koszorú, táncház költsége, higiéniai eszközök, gyógyszerek, a kirándulás során megvalósított kézműves foglalkozásokhoz szükséges alapanyagok stb.);
j) utazási iroda közvetítői díja (legfeljebb az utazási iroda által közvetített szolgáltatások költségének 20 %-a).

Amennyiben a kirándulás megszervezéséhez utazási iroda szolgáltatásait veszi igénybe a pályázó, akkor az utazási irodával kötött megállapodásban, továbbá az utazási iroda által kiállított számlán vagy annak mellékleteként kötelező részletesen feltüntetni az egyes szolgáltatások árát, továbbá az utazási iroda közvetítői díját. A kirándulás megvalósítása során a nyertes pályázó az utazási iroda által közvetített szolgáltatásokra jogviszonyt létesíthet az utazási irodával.

5. Nem támogatható kiadások

a) tengerparti nyaralás költsége;
b) semmilyen, a program megvalósításához közvetlenül nem kapcsolódó költség:
· ügyviteli, és az utazási iroda közvetítő díján felüli szervezési költség;
· bankköltség;
· valutaváltási költség;
· posta- és telefonköltség;
· szakértői költség;
· az előkészítő és az értékelő szakasz költségei;
· a Magyarság Háza rendhagyó óráinak, vagy a várpalotai Trianon Múzeum meglátogatásával keletkező költségek;
· hirdetési és reklámköltség stb.;
· minden olyan költség, amely nem az utazó diákokra és felnőtt kísérőkre vonatkozik, kivételt képez autóbuszos utazás esetén a sofőr szállás és étkezési költsége, illetve saját autóbuszos utazás esetén a sofőr teljes költsége;
c) utazási iroda közreműködésével történő lebonyolítás esetén a projektvezető tiszteletdíja;
d) kísérő szülő számára személyi juttatás költsége;
e) egyéb személyi juttatás (jutalom/prémium, végkielégítés);
f) adomány;
g) pályázatírásra, pályázati dokumentáció összeállítására, az Alapkezelő által előírt beszámolási, adatszolgáltatási, tájékoztatási kötelezettségek teljesítésére, valamint pályázati tanácsadásra, külső szolgáltatóval létesített jogviszonnyal összefüggő kiadások;
h) a támogatandó tevékenységhez közvetlenül nem kapcsolódó tanácsadói díjak;
i) késedelmi kamat, bírság, pénzügyi teljesítést nem igénylő ügyletek (pl. beszámítás, engedményezés);
j) visszaigényelhető ÁFA, 
k) adótartozások, valamint járulék-, illeték-, vagy vámtartozások;
l) az esetleges lemondásokkal kapcsolatos kötbér, bánatpénz;
m) közbeszerzési díj;
n) ajándékok;
o) élelmiszer költséghez kapcsolódóan alkohol tartalmú ital, dohányáru költsége.

6. Igényelhető támogatás összege és a támogatás formája

6.1. A teljes támogatási keretösszeg: 2.000.000.000,- Ft.
6.2. Az igényelhető támogatás mértéke: 1.000.000,- Ft – 7.000.000,- Ft.
6.3. A támogatás formája: vissza nem térítendő támogatás.
6.4. A támogatás forrása: Magyarország 2026. évi központi költségvetéséről szóló 2025. évi LXIX. törvény, LXV. Bethlen Gábor Alap fejezet, 9. Határtalanul! program támogatása cím (ÁHT: 376028).
6.5. A támogatás maximálisan elnyerhető összege függ a tanulmányi kiránduláson részt vevő tanulók és kísérők számától, illetve a kirándulás során megtenni tervezett távolság nagyságától. A támogatás maximális összege az alábbi képlet alapján kerül megállapításra:

támogatás maximálisan igényelhető összege =

utazók száma x napok száma x 23.000,- Ft + távolság (km) x 1.300,- Ft

Az utazók száma egyenlő a tanulmányi kiránduláson részt vevő tanulók és felnőtt kísérők együttes számával. A napok számába beleszámít az indulás és az érkezés napja is. A távolság (km) összege egyenlő az oda- és visszaút, valamint a helyszínen megtett út hosszával. A napidíj 23.000 Ft/fő összeg és a 1.300,- Ft/km díj átalányként kerül meghatározásra a képletben, amelynek segítségével meghatározható a maximálisan elnyerhető támogatási összeg, és amelyektől felfelé és lefelé is el lehet térni.
6.6. A támogatás rendelkezésre bocsátása: 100%-os támogatási előlegként, egy összegben, utólagos beszámolási kötelezettséggel történik.
6.7. A támogatási intenzitás legmagasabb mértéke az összes elszámolható költség 100%-a.
6.8. A pályázat kiírója nem teszi kötelezővé önrész bemutatását.
6.9. Amennyiben a pályázót a program megvalósítása során, jogszabály alapján közbeszerzési eljárás lefolytatásának kötelezettsége terheli, a szükséges közbeszerzési eljárásokat lefolytatja. A közbeszerzési eljárás szabályos lefolytatásáért a pályázó felel.



7. A pályázatra vonatkozó határidők

7.1. Megvalósítási időszak: 2026. szeptember 1. – 2027. augusztus 31.
7.2. A pályázat benyújtásának kezdő napja: 2026. október 6.
7.3. A pályázati kiírás megjelentetése: 2026. október 5.
7.4. Benyújtási határidő: 2026. november 6. 14.00 óra (közép-európai idő szerint).
7.5. Beszámoló benyújtására előírt határidő: a kedvezményezettnek a program megvalósítását követő 30 napon belül, de legkésőbb 2027. szeptember 30-ig szükséges — a határon túli magyarsággal kapcsolatos egyes támogatásokra vonatkozó Általános Szerződési Feltételekben (a továbbiakban: Általános Szerződési Feltételek) és az Általános útmutatóban foglaltak szerint — a beszámolót benyújtania a Nemzetpolitikai Informatikai Rendszeren (a továbbiakban: NIR) keresztül.

8. Pályázat benyújtása és a pályázat formai követelményei

A pályázat benyújtása elektronikus formában történik a NIR online felületén, amely elérhető: a https://nir.bgazrt.hu oldalon vagy az Alapkezelő honlapjáról (http://www.bgazrt.hu).

A pályázati csomag elemei:
· pályázati kiírás;
· pályázati (elektronikus) adatlap és mellékletei;
· Általános útmutató;
· NIR felhasználói kézikönyv;
· Általános Szerződési Feltételek.

8.1. Pályázati adatlap és mellékletei

A pályázati adatlapot elektronikusan a NIR-ben kell kitölteni, valamint annak mellékleteit kell feltölteni a NIR-be. Több oldalas mellékletet egy PDF-fájlba foglalva szükséges feltölteni.

A pályázónak az alábbi dokumentumokat szükséges feltöltenie az elektronikus pályázati adatlap mellékleteként a NIR-be.

8.2. Általános nyilatkozat

A pályázó törvényes képviselője, vagy annak meghatalmazottja által aláírt nyilatkozat arról, hogy a pályázatban megadott információk, valamint a benyújtott mellékletek teljes körűek, valósak és hitelesek. A melléklethez használt sablon a NIR-ben a mellékletek között elérhető. Ha az aláírás igazolás alapján a szervezet nevét is ki kell írni, akkor kézzel vagy pecsét formájában rögzíteni szükséges azt is.

Az általános nyilatkozatot szkennelve fel kell tölteni a pályázathoz. Az általános nyilatkozat eredeti, papír alapú példányát a pályázat benyújtásával egyidejűleg a pályázónak postáznia kell az Alapkezelő postafiók címére (1253 Bp. Pf.: 70).

Meghatalmazás esetén annak sablonja a NIR-ben elérhető. Meghatalmazás esetén mind a meghatalmazó, mind a meghatalmazott 8.4. pont szerinti aláírás igazolását csatolni szükséges. A meghatalmazás eredeti példányát a pályázat benyújtásával egyidejűleg a pályázónak postáznia kell az Alapkezelő postafiók címére (1253 Bp. Pf.: 70).

8.3. Létesítő okirat

A pályázó legutolsó módosításokat is tartalmazó, hatályos létesítő okiratának vagy jogszabályban meghatározott nyilvántartásban szereplő adatait igazoló okiratának eredeti példánya vagy az eredeti példány hitelesített másolata vagy az eredeti példányról készült, annak adattartalmát teljeskörűen rögzítő egyszerű, a másolatkészítés dátumát is tartalmazó másolata, amely tartalmazza a pályázó aktuális adatait, különös tekintettel a szervezet törvényes képviseletére jogosult személyek körére és a szervezet székhelyére, amennyiben az a közhiteles nyilvántartásban nem szerepel. A másolatban benyújtott dokumentum esetén a másolatkészítés dátuma nem lehet a pályázat benyújtásától számított 90 napnál régebbi.

8.4. Aláírás igazolás

A pályázó törvényes képviselőjének, illetve az általa meghatalmazott személy vagy személyek ügyvéd, kamarai jogtanácsos által ellenjegyzett, vagy közjegyző által hitelesített aláírásmintája, vagy az aláírásminta ügyvéd, kamarai jogtanácsos, vagy közjegyző által hitelesített másolata. A pályázónak a pályázat benyújtásától számított 30 napnál nem régebbi eredeti aláírás igazolást kell benyújtania, kivéve a 8.9. pont szerinti adatváltozatlansági nyilatkozat megtétele esetén. Amennyiben az aláírás igazolás a pályázat benyújtásától számított 30 napnál régebbi és a 8.9. pont szerinti adatváltozatlansági nyilatkozat benyújtására nem került sor, abban az esetben a pályázónak nyilatkozatot szükséges tennie, hogy az aláírás igazolásban foglalt adatok és aláíráskép az aláírás igazolás kiállítása óta nem változott. A nyilatkozat aláírásának dátuma nem lehet régebbi, mint a pályázat benyújtásától számított 30. nap. A nyilatkozat elektronikusan is benyújtható.
A pályázat benyújtását követő változás esetén a kedvezményezettnek a döntést követő adategyeztetés során kell a NIR-be feltöltenie az aktuális aláírás igazolást.

Az aláírás igazolást szkennelve fel kell tölteni NIR-be a pályázathoz, az eredeti, papíralapú példányt pedig döntést követően postázni szükséges az Alapkezelő postafiók címére (1253 Bp. Pf.: 70).



8.5. Fizetési számlaszám igazolás (banki igazolás)

A pályázó fizetési számlájának fennállására vonatkozó, a bank által kiállított fizetési számlaszám igazolás, vagy bankszámla kivonat. A 8.9. pont szerinti adatváltozatlansági nyilatkozat megtétele kivételével, a banki igazolás kiállításának dátuma nem lehet a – jelen pályázati kiíráshoz kapcsolódó – pályázat benyújtásához képest 90 napnál régebbi. A pályázat benyújtását követő változás esetén a kedvezményezettnek a döntést követő adategyeztetés során kell a NIR-be feltöltenie az aktuális igazolást (banki igazolást vagy bankszámla kivonatot).

8.6. Együttműködési megállapodás

Több oktatási intézmény által közösen szervezett tanulmányi kirándulás esetén együttműködési megállapodás a pályázó és a közreműködő pályázó képviselőjének aláírásával és bélyegzőjével ellátva. Az együttműködési megállapodás sablonja elérhető a NIR-ben.

8.7. Utazási irodák ajánlatai

Amennyiben a pályázó utazási iroda igénybevételével kívánja a tervezett kirándulást megvalósítani, úgy a költségterv alátámasztása érdekében szükséges három különböző utazási irodától bekért ajánlatot felölteni a NIR-be. Az ajánlatoknak tartalmaznia kell a részletes programtervet, az utazás tételes költségeit, valamint az utazási iroda közvetítői díjának összegét. Az utazási irodák ajánlatainak kiállítási dátuma nem lehet a – jelen pályázati kiíráshoz kapcsolódó – pályázat benyújtásához képest 30 napnál régebbi.

8.8. Útvonalterv alapján a megtett távolság igazolása

A projekttervben megjelölt út során megtett távolság (oda- és visszaút, valamint a helyszínen megtett út hossza) alátámasztására kötelező benyújtani a https://www.google.com/maps linken elérhető útvonaltervező által megtervezett útvonalat napi bontásban, a naponta meglátogatandó helyszínek és a megtenni kívánt kilométerek feltüntetésével. A tervezett távolság igazolására szolgáló dokumentumot kérjük PDF formában feltölteni.

8.9. Adatváltozatlansági nyilatkozat

Ha a pályázó az elmúlt három éven belül nyújtott be támogatási igényt (pályázatot vagy támogatási kérelmet) az Alapkezelőhöz, akkor az alábbi mellékletek benyújtásával is pályázhat:
· általános nyilatkozat,
· adatváltozatlansági nyilatkozat – a pályázat benyújtásától számított három évnél nem régebbi dokumentumok vonatkozásában – elektronikusan a NIR felületén arról, hogy
a) a 8.3. pontban foglaltaknak megfelelő létesítő okiratban,
b) a 8.4. pontban foglaltaknak megfelelő aláírás igazolásban,
c) a fizetési számlaszám igazolásban
foglalt adatok, illetve aláírásképek nem változtak.

Az a) pont szerinti létesítő okirat és a b) pont szerinti aláírás igazolás esetén csak abban az esetben nyújtható be adatváltozatlansági nyilatkozat, ha azok megfelelnek a jelen kiírás 8.3. és 8.4. pontjában foglaltaknak. Amennyiben az a)-c) pontban felsorolt valamely okiratban, igazolásban időközben változás történt, akkor a pályázó új okiratot, igazolást köteles benyújtani.

9. Hiánypótlás

Hiányosan, illetve nem megfelelően kitöltött pályázat esetén a hiányosság(ok) pótlására a pályázónak egyszeri lehetősége van, amelyre az erről szóló értesítés kézhezvételétől számított legfeljebb 7 naptári nap áll rendelkezésre.

10. A pályázat érvényességi és érvénytelenségi feltételei

A pályázat érvénytelen, ha:

· a pályázó nem a pályázati kiírásban meghatározott lehetséges pályázói körbe tartozik;
· a pályázó a pályázatot nem a jelen pályázati kiírásban közzétett tárgyban, illetve céllal nyújtotta be;
· a pályázó a pályázatban nem a valóságnak megfelelő adatokat adott meg, vagy hamis/hamisított dokumentumot nyújtott be;
· a pályázat nem a jelen pályázati kiírásban meghatározott feltételeknek megfelelően került benyújtásra;
· a pályázó határidőre nem vagy nem megfelelően tett eleget a hiánypótlási felszólításnak;
· ha a pályázó a támogatási rendszerből való kizárás hatálya alatt áll, vagy jelen pályázati kiírásban meghatározott, a pályázat benyújtására előírt beadási határidő leteltéig nem tett eleget a Bethlen Gábor Alap (a továbbiakban: Alap) felé fennálló lejárt elszámolási vagy visszafizetési kötelezettségének.

A pályázat csak abban az esetben érvényes, ha a pályázó az alábbiakban felsorolt programelemek közül legalább hármat beépít a pályázatba:
· a külhoni csoporttal közös programot valósít meg az oktatási intézmény;
· témanapot szervez a nemzeti összetartozás témájában vagy a Nemzeti Összetartozás Napján;
· a Bakancslistán, vagy a Rákóczi nyomában, vagy a Határtalanul! Barangoló digitális tartalomtárban megtalálható külhoni – választott célországban lévő – helyszínt látogat meg;
· meglátogatja a várpalotai Trianon Múzeumot;
· a Határtalanul! Barangoló digitális tartalomtár használata megvalósul az előkészítő órán;
· részt vesz a Magyarság Háza rendhagyó óráin, budapesti helyszínen, személyes jelenléttel;
· helyi termelő (mezőgazdaság, állattenyésztés) meglátogatása, az előállított termékekről előadás meghallgatása, a termelő üzem bejárása, termékek kóstolása, vagy olyan ismert, helyi személy meglátogatása, aki az adott település fejlesztése, hírneve öregbítése, vagy a magyarság fennmaradása érdekében kiemelkedő tevékenységet folytat.

Amennyiben a pályázó a pályázatban vállalt programelemeket nem teljesíti, az Alapkezelő jogosult a támogatási jogviszonytól elállni, továbbá az a pályázó, amely a pályázat érvényessége miatt megalapozatlanul olyan programelemeket vállal, amelyet a kirándulás megvalósítása során nem teljesít, az a Határtalanul! Program következő évi kiírásain kizárható.

11. A pályázatok elbírálása

A támogatás odaítélése az érvényes pályázatok között kizárólag beérkezési sorrend alapján történik azzal, hogy azon pályázó, amely esetében a pályázatot benyújtó oktatási intézmény (több oktatási intézmény által közösen szervezett tanulmányi kirándulás esetén legalább az egyik oktatási intézmény) tényleges feladatellátási helye a Ktbr. 2. melléklete szerint kedvezményezett (hátrányos helyzetű) településen található – függetlenül a pályázat beérkezésnek időpontjától – a támogatás elbírálása során előnyben részesül. Amennyiben a kedvezményezett településen található oktatási intézmények összesített támogatási igénye meghaladja a 6.1. pontban jelölt teljes támogatási keretösszeget, abban az esetben e pályázatok esetében a támogatás odaítélése szintén beérkezési sorrend alapján történik. A pályázati feltételeknek megfelelő, de forráshiány miatt támogatásban nem részesülő pályázatok tartaléklistára kerülnek. Amennyiben a későbbiekben a támogatási előirányzaton további szabad forrás áll rendelkezésre, a pályázatok a tartaléklista alapján kerülhetnek támogatásra.
Abban az esetben, ha a teljes benyújtott pályázati igény támogatására elengedő forrás kerül biztosításra, akkor lehetőség van rész támogatói döntések meghozatalára. Rész támogatói döntések meghozatala esetén a támogatói döntésre a beérkezési sorrendre tekintet nélkül, a tanulmányi kirándulások megvalósítási időpontjának figyelembevételével kerül sor.


12. Támogatási jogviszony létrejötte

A pályázatokról a Bethlen Gábor Alap Kollégium javaslatát figyelembe véve a Bethlen Gábor Alap felett rendelkező Bizottság (a továbbiakban: Bizottság) dönt. A támogatási döntésről a pályázó a Bizottság döntését követő 8 napon belül elektronikus levélben értesítést kap.

A kedvezményezett részére a támogatást az Alapkezelő támogatói okirat alapján biztosítja. Az Alapkezelő az Áht. 50/A. §-ában meghatározott biztosítékadási kötelezettségtől a Htr. 3. § (1b) bekezdése alapján eltekint.

A támogatás felhasználására vonatkozó feltételeket, ideértve a támogatási jogviszony megszegésének eseteit, a jogosulatlanul igénybe vett támogatás visszafizetésének biztosítékait, az esetleges közbeszerzési eljárás lefolytatására irányuló kötelezettséget, a támogatás felhasználásával kapcsolatos ellenőrzés-tűrési és adatszolgáltatási kötelezettséget, valamint a nyilvánossági követelményekre vonatkozó tájékoztatást az Általános Szerződési Feltételek és az Általános útmutató tartalmazzák.

Azon pályázó esetén, amely jelen pályázati kiírásban meghatározott, a pályázat benyújtására előírt beadási határidőt követően az Alap terhére létrejött támogatási jogviszonyból eredő valamely kötelezettségét nem teljesítette (ide értve különösen, a beszámolási kötelezettség nem teljesítését), vagy amely a korábbi támogatást nem a támogatási célnak megfelelően használta fel, és az ebből vagy más kötelezettségszegésből eredő visszafizetési kötelezettségének nem tett eleget a döntésről szóló értesítés megküldését követő 60 napon belül, a támogatási döntés hatályát veszti.

13. Támogatási összeg folyósítása

Amennyiben a teljes benyújtott pályázati igény támogatására elengedő forrás kerül biztosításra, akkor a támogatásban részesülő pályázatok pénzügyi teljesítésének ütemezésére a támogatásban részesülő pályázatok keretében megvalósításra kerülő tanulmányi kirándulások – pályázatban megjelölt – megvalósítási időpontjának figyelembevételével kerül sor.

14. A támogatási jogviszony megsértésének következményei

Amennyiben a kedvezményezett a támogatási összeget a támogatói okiratban meghatározott céltól eltérően használja fel, vagy egyéb, a támogatással kapcsolatos kötelezettségét megszegi, az Alapkezelő jogosult a támogatás jogosulatlanul felhasznált összegének visszafizetéséről rendelkezni.




15. Kifogás, jogorvoslat

A pályázó részéről a pályázati eljárásra, a támogatási igény befogadására, az érvénytelenségi, vagy kizárási támogatási döntés meghozatalára, a támogatói okiratok kiadására, a támogatás folyósítására, visszakövetelésére vonatkozóan a Htr. 3. § 1a) pontja alapján kifogásnak, és egyéb jogorvoslatnak helye nincs.

16. A benyújtott pályázatokkal kapcsolatos tájékoztatás

A pályázattal kapcsolatos további információkat a www.bgazrt.hu vagy a https://hatartalanul.net/ honlapokon, valamint az azokon feltüntetett ügyfélszolgálati elérhetőségeken kaphat.


1. melléklet

Magyarlakta területek

a) Szlovákia esetében az alábbi járások, illetve városok:

· Dunaszerdahelyi járás
· Érsekújvári járás
· Galántai járás
· Kassa-környéki járás
· Komáromi járás
· Lévai járás
· Losonci járás
· Nagykürtösi járás
· Nagymihályi járás
· Nagyrőcei járás
· Nyitrai járás
· Rimaszombati járás
· Rozsnyói járás
· Szenci járás
· Tőketerebesi járás
· Vágsellyei járás
· Pozsony város
· Kassa város
· Igló város

b) Románia esetében az alábbi megyék:

· Arad megye
· Beszterce-Naszód megye
· Bihar megye
· Brassó megye
· Fehér megye
· Hargita megye
· Hunyad megye
· Kolozs megye
· Kovászna megye
· Krassó-Szörény megye
· Máramaros megye
· Maros megye
· Szatmár megye
· Szeben megye
· Szilágy megye
· Temes megye
· Bákó megye

c) Szerbia esetében az alábbi terület:

· Vajdaság Autonóm Tartomány

d) Szlovénia esetében az alábbi terület:

· Pomurska régió

e) Horvátország esetében az alábbi megyék:

· Verőce-Drávamente megye
· Pozsega-Szlavónia megye
· Bród-Szávamente megye
· Eszék-Baranya megye
· Vukovár-Szerém megye
· Tengermellék-Hegyvidék megye
· Varasd megye
· Kapronca-Kőrös megye
· Muraköz megye
9
image1.jpeg
D

®
,0 .
BETHLEN GABOR

X TARSADALMI KAPCSOLATOKERT
H ATA R TA L A N U L I ES KULTURAERT FELELOS MINISZTERIUM Alapkezelé Zrt





